Broj: 711-I-1486-M-313/22-02-17

Zagreb, 21. lipnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev obveznice Ivane Davidović, direktorice trgovačkog društva Tržnica d.o.o., Osijek,** za davanjem mišljenja Povjerenstva,na 177. sjednici održanoj dana 21. lipnja 2022.g. daje sljedeće

**MIŠLJENJE**

1. **Obveznica Ivana Davidović, koja temeljem ugovora o radu ili drugog ugovora iz radnog odnosa obnaša dužnost direktorice trgovačkog društva Tržnica d.o.o., Osijek, ne smije pored plaće koju prima za obnašanje navedene dužnosti ostvarivati druge primitke, osim ako drugim zakonom nije drukčije propisano, kao što su isplate božićnice, regresa za godišnji odmor, dara za dijete, bonusa za ostvarene rezultate poslovanja te uplate u dobrovoljni mirovinski fond, dodatno zdravstveno osiguranje, životno osiguranje i sl., jer se ovi primici isplaćeni uz plaću smatraju zabranjenom dodatnom naknadom za obnašanje javne dužnosti iz članka 7. točke d) ZSSI/21-a.**
2. **Ukoliko bi obveznica Ivana Davidović, uz dužnost direktorice trgovačkog društva Tržnica d.o.o., Osijek povremeno u istom trgovačkom društvu kao zaposlenik obavljala druge poslove, uz uvjet da je isto navedeno u njenom ugovoru o radu, mogla bi temeljem obavljanja tih poslova primiti navedene naknade, jer u tom slučaju one ne bi bile primljene povodom obnašanja dužnosti direktorice, već za obavljanje tih drugih poslova, slijedom čega se ne bi radilo o dodatnoj naknadi za poslove obnašanja javne dužnosti.**

Obrazloženje

Zahtjev za davanjem mišljenja Povjerenstva podnijela Ivana Davidović, direktorica trgovačkog društva Tržnica d.o.o., Osijek. U knjigama ulazne pošte Povjerenstva zahtjev je zaprimljen 14. lipnja 2022. pod poslovnim brojem 711-U-6090-M-313/22-01-3, povodom kojeg se vodi predmet broj M-313/22.

Člankom 3. stavkom 1. podstavkom 40. ZSSI/21-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu navedenog Zakona, stoga je Ivana Davidović, povodom obnašanja dužnosti direktorica trgovačkog društva Tržnica d.o.o., Osijek, kojem je osnivač 7 jedinica lokalne samouprave, dužna postupati sukladno odredbama ZSSI/21-a.

Člankom 8. stavkom 3. i stavkom 4. ZSSI/21-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI/21-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu navodi da je za direktoricu navedenog trgovačkog društva imenovana odlukom Nadzornog odbora od 20. kolovoza 2021., odnosno četiri mjeseca prije stupanja ZSSI/21-a na snagu, kada je postala obveznica tog Zakona. Nadalje navodi da su ugovorom o radu utvrđene naknade plaće za godišnji odmor, plaćeni dopust, bolovanje, blagdane i neradne dane, kao i prigodne nagrade te druge slične naknade, koje joj se isplaćuju sukladno općem aktu istog trgovačkog društva koji se primjenjuje na sve zaposlenike.

Ističe kako Zakon o radu upućuje na primjenu najpovoljnijeg prava (normativnog akta ili ugovora) te da ugovor o radu koji je sklopila upućuje na odredbe Pravilnika o radu, kojim se propisuje isplata prigodnih nagrada (božićnice, regresa), dara za dijete, godišnjih nagrada za radne rezultate, slijedom čega traži mišljenje Povjerenstva može li se navedeno smatrati izuzećem od zabrane ostvarivanja drugih primitaka uz plaću, kako je to navedenom Smjernicom Povjerenstva od 31. siječnja 2022.

Člankom 5. stavkom 1. točkom 2. ZSSI/21-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI/21-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Povjerenstvo je u navedenoj Smjernici Broj: 711-I-134-R-34/22-01-17 ukazalo obveznicima u članku 3. Zakona, koji temeljem ugovora o radu ili drugog ugovora iz radnog odnosa obnašaju javnu dužnost, da sukladno članku 7. točci d) ZSSI/21-ane smiju pored plaće koju primaju za njezino obnašanje ostvarivati druge primitke, kao što su isplate božićnice, regresa za godišnji odmor, dara za dijete, bonusa za ostvarene rezultate poslovanja te uplate u dobrovoljni mirovinski fond, dodatno zdravstveno osiguranje, životno osiguranje i sl., jer se ovi primici isplaćeni uz plaću ne mogu smatrati plaćom obveznika, već zabranjenom drugim dodatkom za obnašanje javne dužnosti.

Istom je Smjernicom ukazano da bi obveznici mogli ostvarivati neke od ovih primitaka ukoliko bi to drugim zakonom bilo propisano.

Naime, i nadalje bi se radilo o dodatnim naknadama čiji je primitak obveznicima zabranjen odredbama ZSSI/21-a, ali bi se u tom slučaju primjenjivale odredbe drugog zakona kojim bi iznimno za određenu kategoriju obveznika iz članka 3. ZSSI/21-a bila propisana dopuštenost njihova primitka i to samo u pogledu onih dodatnih naknada koje su navedene tim konkretnim zakonom.

Stoga odredbe pravilnika o radu ili ugovora o radu koji upućuje na isti pravilnik ne predstavljaju takvu pravnu osnovu za isplatu zabranjenih dodatnih naknada, jer se radi o podzakonskim aktima koji ne mogu biti suprotni zakonskim odredbama kojima je propisana izričita zabrana, kao što je to slučaj sa člankom 7. točkom d) ZSSI/21-a.

Međutim, ukazuje se obveznici da bi, ako bi uz dužnost direktorice trgovačkog društva Tržnica d.o.o., Osijek povremeno u istom trgovačkom društvu kao zaposlenik obavljala druge poslove, uz uvjet da je to navedeno u njenom ugovoru o radu,mogla temeljem obavljanja ovih drugih poslova primiti navedene naknade, jer u tom slučaju one ne bi bile primljene povodom obnašanja dužnosti direktorice, već za obavljanje tih drugih poslova, slijedom čega se ne bi radilo o dodatnoj naknadi za poslove obnašanja javne dužnosti.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznica Ivana Davidović, elektronička dostava
2. Objava na internetskoj stranici Povjerenstva
3. Pismohrana